kardosdrur/scandi-wiki huggingface dataset:
Michael Land

Michael Z. Land (født 1961 i Boston, Massachusetts) er en amerikansk komponist og musiker, der er mest kendt for sine lydspor til computerspil fra LucasArts.

Michael Lands forældre sendte ham til klassisk klaverundervisning da han var 5 år, og det forsatte han med indtil han i en alder af 12 år valgte at han spille bas. I 1979 startede Land på en musiklinje på Harvard-universitet, hvor han koncentrerede sig om elektronisk musik. Da Land var færdig med skolen blev han digital ingeniør for et firma ved navn Lexicon Inc. Land arbejdede der i tre år, og i den periode udviklede han sine programmeringsevner ved at skrive software til firmaets MIDI-controllere.

I 1990 var pc'er og Amiga-computere ved at sætte sig på markedet for hjemmecomputere. Det betød at Land fik arbejde hos Lucasfilm Games (nu kendt som LucasArts, der ejes af George Lucas) som lydprogrammør og komponist. Lands første projekt var The Secret of Monkey Island som han komponerede al musikken til. Dette lydspor står stadig som et af de bedste til et computerspil nogensinde.

Lydmaskinen som blev brugt i Monkey Island irriterede dog Land. Han fandt det næsten umuligt at synkronisere musikken med det der skete i spillet, så han valgte at programmere iMUSE for at løse problemet. iMUSE blev et stort skridt for LucasArts og andre adventurespil, fordi spillet gjorde det muligt for komponisten at have stor kontrol over hvor og hvornår et stykke musik skal spilles.

Soundtracks 
 The Secret of Monkey Island (1990) (med Barney Jones, Patric Mundy, og Andy Newell)
 Secret Weapons of the Luftwaffe (1991)
 Monkey Island 2: LeChuck's Revenge (1991) (med Clint Bajakian, Robin Goldstein og Peter McConnell
 Star Wars: X-Wing (1992) (med John Williams, Clint Bajakian, og Peter McConnell)
 Indiana Jones and the Fate of Atlantis (1992) (med Clint Bajakian, Peter McConnell, og John Williams)
 Star Wars: TIE Fighter (1995) (med John Williams, Clint Bajakian, og Peter McConnell)
 The Dig (1995)
 The Curse of Monkey Island (1997)
 Escape from Monkey Island (2000) (med Clint Bajakian, Anna Karney, og Peter McConnell)
 SimCity 4 (2003) (med mange andre)

Eksterne henvisninger 
 
 LucasArts Soundtracks 

Musikere fra USA
Komponister fra USA
Reaktionsstyrke

Reaktionsstyrke er et militært udtryk, der bruges om en militærenhed der skal kunne afsendes med kort varsel. Udtrykket kan både bruges om mindre styrker, på det taktiske plan (her vil den typisk være omtalt som en QRF eller Quick Reaction Force) og om større styrker på det strategiske plan, f.eks. en NATO reaktionsstyrke.

Militære enheder
Amfibiekrigsførelse

Amfibiekrigsførelse er brugen af krigsskibe til at påvirke landområder militært. I tidligere tider var betegnelsen synonym med metoder til at levere landtropper til fjendtligt terræn ved hjælp af skibe, men i dag har helikoptere overtaget meget af denne opgave.
Det er en meget svær form for krigsførelse, og det er kun få personer som har gennemført dem. Bl.a. Cæsar.
Den var også med i D-dag som også var med til at afslutte 2. verdenskrig.

Militær
Stormgevær

Stormgevær kommer fra det tyske Sturmgewehr og betegner automatrifler eller automatkarabiner, typisk i mindre riffelkalibre. Betegnelsen stormgevær må ikke forveksles med henholdsvis maskingevær og maskinpistol. Et stormgevær vil normalt have mulighed for at skyde fuldautomatisk.
Eksempler på stormgeværer er StG 44, AK-47, M16 og Gevær M/95.

Automatrifler
Heckler & Koch

Heckler & Koch (H&K) er en tysk våbenproducent. De mest kendte våbendesigns fra H&K er MP5, (anvendes af det danske politi og danske specialstyrker) og MP7 (maskinpistoler), G3 (blev anvendt af det det danske forsvar under navnet gevær M/75 fra 1975 til 1995, hvor det blev erstattet af den canadiske Diemaco C7A1 (gevær M/95 ) og C8A2 (Karabin M/96). I dag er både M/75 og M95 udfaset til fordel for gevær M/10 designet af Colt. Derudover laver H&K USP-pistolserien, som bruges af dansk politi og dansk militærpoliti.

Eksterne henvisninger 

Forsvarsvirksomheder fra Tyskland
The Times

The Times er en avis udgivet dagligt i Storbritannien siden 1785, hvor den oprindeligt hed The Daily Universal Register. The Times er faderen til navnet "Times" som adskillige andre aviser har brugt, især i USA; The New York Times, The Los Angeles Times, The Seattle Times, The Daily Times. Derfor bliver avisen også kaldt "The London Times" eller " The Times of London", for at adskille den fra de andre.

24. november 1980 blev alle bladets medarbejdere fyret med den besked, at bladet ville lukke til marts, såfremt en køber ikke meldte sig på banen.

The Times blev udgivet som broadsheet avis i 219 år, men skiftede i 2004 til tabloidformatet for at imødekomme pendleres vilkår og appellere til et yngre publikum. The Times omtaler selv deres avis som compact og ikke tabloid, da det kan antyde mindre seriøsitet og troværdighed.

The Times har lagt navn til skrifttypen Times New Roman, som blev udviklet af Stanley Morison i samarbejde med the Monotype Corporation.

Eksterne henvisninger 

 Officiel Hjemmeside

Noter 

Aviser fra Storbritannien
Etableret i 1785
News Corporation
Højtid

Højtid er et begreb, der dækker over en ganske særlig dag, eller dage, hvor der er en religiøs tradition for at feste, og/eller fejre noget særligt.

Eksempler på højtider 
 Påske
 Pinse
 Sankthans
 Jul
 Nytår
Operation Restore Hope

Operation Restore Hope (Operation Genopret Håb) var det amerikanske navn for en FN-sanktioneret humanitær aktion, der varede fra 3. december 1992 til 4. maj 1993. Målet var at afværge en humanitær katastrofe i Somalia, ved at stoppe den igangværende borgerkrig i landet. Operationen sluttede 4. maj 1993, da det blev en fredsbevarende FN-mission under navnet Operation Continue Hope.

Operationen kendes bedst fordi den førte til Slaget om Mogadishu den 3. oktober 1993, et større slag mellem amerikanske elitesoldater og somaliske militsfolk, ledet af krigsherren Mohamed Farrah Aidid, der resulterede i, at dræbte amerikanske soldater blev slæbt gennem gaderne i hovedstaden Mogadishu. Slaget skildres i filmen Black Hawk Down, samt bogen af samme navn.

Episoden førte til, at Præsident Clinton trak de amerikanske tropper ud af FN operationen.

Somalias historie

en:Operation Restore Hope
it:Operazione Restore Hope
Kommunitarisme

Kommunitarisme er en politisk-filosofisk opfattelse om, at fællesskabet (eng.:community, deraf navnet), er det primære i samfundet – og altså ikke individet, staten eller nationen.

Kommunitarismen opstod i 1980'erne blandt en række politiske filosoffer i USA, der var kritiske overfor liberalismen som den blev udlagt af både den socialliberale John Rawls og den neoliberalistiske Robert Nozick. Kritikken går på liberalismens økonomiske, kulturelle og moralske betoning af værdier som individuel frihed og fokus på personlig succes og egen levevis. De kommunitaristiske tænkere var ligeledes kritiske overfor socialismen og marxismen, idet de mente, at disse i for høj grad lod staten gå forud for fællesskabet. I begyndelsen af 1990'erne formulerede kommunitaristerne et egentligt poltisk mål; at bekæmpe fællesskabets opløsning og medborgerdydernes moralske forfald. 

De centrale kommunitariske idéer er:
 Der findes ingen tilstand forud for fællesskabet. Mennesket har ikke etableret fællesskabet for at opnå bestemte mål – det har altid eksisteret
 Fællesskabet er bygget på nogle fælles værdier, som alle i fællesskabet anerkender
 Initiativer i værdifællesskabet kommer nedefra – ikke fra staten
 Fællesskabets værdier er dybt rodfæstet i traditioner

Filosofferne Alasdair MacIntyre, Charles Taylor og Michael Walzer regnes sammen med sociologen Amitai Etzioni, der har skrevet det kommunitaristiske manifest, som de største tilhængere af kommunitarismen 

Kommunitarismen kan ikke betegnes som en egentlig politisk ideologi, idet den ikke har et systematisk-teoretisk grundlag, men udelukkende en række grundidéer.

Kilder 
P1-Eksistens: "Kommunitarismen og Den Tredje Vej" på dr.dk

Filosofi
Politiske bevægelser
Filosofiske retninger
Randers Flyveplads

Randers Flyveplads (ICAO-lufthavnskode EKRD) er en kommunalt ejet flyveplads, beliggende ved landsbyen Borup, 4,6 km. nord for Randers Centrum. Pladsen, der første gang blev taget i brug i 1967, har en 900 m. lang og 23 m. bred 07-25 asfaltbane.

Det er den næststørste flyveplads i Østjylland. Pladsen anvendes primært til privatflyvning og skoleflyvning i mindre privatfly, men også til mindre og mellemstore erhvervstransporter og taxiflyvninger, ligesom pladsen er hjem for Randers Flyveklub. Randers Flyveplads bruges også som forbindelsesled til andre lufthavne, bl.a. Billund og Aarhus.

Det har været på tale at udvide Randers Flyveplads til en international storlufthavn, men disse planer er indtil videre skrinlagt. Siden 2020 er der direkte tog fra Randers til Aalborg Lufthavn Station.

Lufthavne i Danmark
Flyveplads
Flyveplads
Feggesund

Feggesund er navnet på farvandet mellem nordspidsen af Mors og Han Herred ved Thy, som forbinder Thisted- og Løgstør Bredninger i Limfjorden. Den største dybde er 20 m, ved indløbene 7 m. Der er en lille bilfærge (indtil 2012 var færgen M/F Sallingsund, derefter M/F Feggesund) der tager ca. 5 minutter over sundet.

Se også 
Feggesund Nord
Feggesund Syd
Feggeklit
Feggeklit Hals
Feggerøn
Kong Fegges Grav

Limfjorden
Morsø Kommunes geografi
Thisted Kommunes geografi
Sunde i Danmark
Folkesundhedsvidenskab

Folkesundhedsvidenskab er videnskaben om befolkningens sundhedstilstand, samt hvordan man fremmer denne.

Folkesundhedsvidenskaben beskæftiger sig med analyser af befolkningens sundhedstilstand, forebyggelse og sundhedsfremme samt social- og sundhedsvæsenets opbygning og funktioner. Forhold omkring sundhed og sygdom analyseres med udgangspunkt i befolkningens og befolkningsgruppers levevilkår frem for at tage udgangspunkt i det enkelte menneske. I og med at folkesundhedsvidenskaben beskæftiger sig med samfundsforhold, men samtidig omhandler sundhed, befinder den sig i et krydsfelt mellem samfundsvidenskab og sundhedsvidenskab, ligesom den kan involvere andre fagtraditioner som humaniora og økonomi.

Uddannelser i folkesundhedsvidenskab 
I Danmark kan folkesundhedsvidenskab studeres på videregående niveau på tre forskellige uddannelser: En kandidatuddannelse, en videreuddannelse og en masteruddannelse.

Kandidat i folkesundhedsvidenskab (cand.scient.san.publ.) 
Københavns Universitet, Aarhus Universitet, Aalborg Universitet (kun kandidat) og Syddansk Universitet, (bachelor i Odense og kandidat i Esbjerg) udbyder den 5-årige bachelor- og kandidatuddannelse i folkesundhedsvidenskab, som fører til titlen cand.scient.san.publ. (engelsk: Master of Science in Public Health, MScPH). Kandidater i folkesundhedsvidenskab arbejder bl.a. med planlægning, administration og sagsbehandling inden for sundhedsvæsenet, men kan også arbejde med forskning og rådgivning, ligesom en del arbejder i private virksomheder, der arbejder med sundhed.

Master of Public Health, MPH 
Københavns Universitet udbyder som videreuddannelse den 2-årige masteruddannelse Master of Public Health, MPH (master i folkesundhed).

Eksterne henvisninger 
 EU-portalen for folkesundhed
 UddannelsesGuidens information om kandidatuddannelsen i folkesundhedsvidenskab 
 Institut for Folkesundhed, Aarhus Universitet 
 Institut for Folkesundhedsvidenskab, Københavns Universitet 
 Pharmakons brochure med information om Faglig videreuddannelse i Klinisk farmaci og Folkesundhed 
 Pharmakons informationsside om Faglig videreuddannelse i Klinisk farmaci og Folkesundhed 
 Undervisningsministeriets information om uddannelsen Master of Public Health

Noter 

Samfundsvidenskab
Lægevidenskab
Sundhed
Rudolf Diesel

Rudolf Christian Karl Diesel (født 18. marts 1858 i Paris, død 29. september 1913) var ingeniør og opfinder. Diesel opfandt dieselmotoren til afløsning af dampmaskinen, som har en ringe udnyttelse af energien (ca. 10 %) og Nikolaus Ottos motor, som brugte tændrør til at antænde brændstoffet med.

Liv 
Diesel blev født i Paris. Hans forældre var tyske indvandrere, der stammede fra Bayern. Han fik sin uddannelse fra München polytekniske skole. Efter endt uddannelse begyndte han at arbejde med køleskabe, men udviklede en forkærlighed for motordesign. 

Diesel er kendt for dieselmotoren, som han tog to patenter på i 1893, med forbrændingskammer i en cylinder, og som han videreudviklede til en motor, som kunne sættes i produktion i 1897. Før han fik den produktionsklar, blev han næsten dræbt, da en motor eksploderede. Dette var også den første motor, hvor drivstof antændtes uden et tændrør (gnist). Selv kaldte han den "oliemotor", og modellen han viste frem på verdensudstillingen i Paris i 1900, anvendte jordnøddeolie som drivstof.

Helbred 
Diesel blev beskrevet som et "højtryksmenneske". Han prøvede metodisk at forøge sin præstationsevne efter det samme princip som sin motor. Han befandt sig periodevis i en tilstand af konstant "nervespænding og åndelig ophidselse". Da han besøgte verdensudstillingen i 1889, følte han sig så overstimuleret af indtrykkene, at han selv troede, han var ved at dø: "Jeg sprang ud midt i udstillingen, tog en taxa og nåede frem til lægen, før kontortiden var omme...jeg var så oprørt, at jeg knapt mere kan...," skrev han i en stil, der var lige så fragmenteret som hans eget indre. 

I 1898 følte han et konstant hjernebrus, som truede med at trykke ham ned i "en sort afgrund", og frygtede at blive sindssyg. Hans læge forbød ham at arbejde, og foreskrev halvt års ophold på et nervesanatorium, men snart var Diesel igen manisk optaget af vekselvis sin motors fremtid og forskellige politisk-utopiske projekter. Dette var en selvforbrænding, som førte i retning af selvmord. Omstændighederne i forbindelse med hans død er uklare. Han forsvandt fra postskibet Dresden under en overfart fra Antwerpen til Harwich. På forhånd havde han markeret dagen med et tyndt blyantkors i sin almanak.

Noter

Eksterne henvisninger 
 

Ingeniører fra Tyskland
Opfindere fra Tyskland
Personer fra Paris
Tyskere i 1800-tallet
Tyskere i 1900-tallet
Flankestilling

En flankestilling har man, når soldaterne står ved siden af hinanden i en eller flere lange rækker. Opstillingen er åbenlyst farlig på grund af den ringe dybde, men den er ofte nødvendig for at sikre frit skudfelt for alle, mens man undgår risikoen for at skade egne tropper.

Opstillingen blev bl.a. anvendt af Alexander den Store, da han forsøgte at erobre Perserriget, 334-323 f.Kr..

Militær
Moon-bevægelsen

Moon-bevægelsen eller Tongilfamilien er en verdensomspændende nyreligiøs bevægelse, der blev grundlagt i 1954 i Korea af Sun Myung Moon. Bevægelsen eller 'familien' blev ledet af Pastor Moon indtil hans død d. 3. september 2012, og er særligt kendt for deres masse-bryllupper, hvor par matches i arrangerede ægteskaber. Efter Sun Myung Moons død har hans enke Hak Ja Han ledet bevægelsen.
Bevægelsens fulde navn er 'Holy Spirit Association for the Unification of World Christianity' kendt som 'Unification Church' og tæller angiveligt 3 millioner mennesker i 184 lande.

Historie og udbredelse 
Tilhængerne af bevægelsen, såkaldte "moonies", tror at Jesus viste sig for Mun Yong-myong (hans fødenavn) i påsken 1936 da Moon var 16 år gammel. Jesus bad om hjælp til at fuldføre den mission som forblev uafsluttet med hans korsfæstelse, og efter megen bøn og betænkning accepterede Moon missionen og skiftede navn til Sun Myung Moon.

I 1945 blev skriftet De Guddommelige Principper (Wollo Wonbon) udgivet. Det oprindelige manuskript gik dog tabt i Nordkorea under Koreakrigen. En anden udvidet udgave, Wolli Hesol eller En forklaring af de Guddommelige Principper, blev udsent i 1957. Den mest gennemarbejdede tekst over de Guddommelige Principper blev udgivet i 1966. I værket formulerer Sun Myung Moon bevægelsens kernedoktriner. Moon stiftede sin organisation i Seoul i Korea i 1954. Missionærer blev sendt ud, først til Japan, siden USA og i løbet af 1970'erne vandt bevægelsen stor udbredelse over hele verden, dog først og fremmest Korea, Japan og USA. Bevægelsen er dog også til stede i Vesteuropa; siden 1969 også i Danmark, men uden at have fået den store gennemslagskraft. Det eksakte antal medlemmer i Danmark kendes ikke, men det anslås at være omkring 50, og i Norge havde bevægelsen 78 medlemmer i 2010.

I slutningen af det 20. århundrede skiftede bevægelsen strategi, men en mindre vægtlægning på menighedsdannelser og medlemsvækst, for i stedet at sprede indflydelse i kirkesammenslutninger og i det politiske system, blandt andet gennem medier og konferencer. I 1997 blev 'Unification Church' således nedlagt og erstattet af 'Family Federation for World Peace and Unification'.

Tongilfamilien ejer i dag avisen The Washington Times foruden et universitet og en lang række større store virksomheder.

Teologi og lære 
Bevægelsen betragter sig som en økumenisk bevægelse, der har til hensigt at forene i første omgang hele den kristne verden i dyrkelsen af Pastor Moon som den sande Messias.

Kritik 
Moonbevægelsen er kritiseret for at være sekterisk med beskyldninger om manipulation, magtmisbrug og totalitær ledelse.

Referencer

Ekstern henvisning 
 Bevægelsens officielle hjemmeside 
 Bevægelsens danske hjemmeside
 Kristisk information fra Dialogcenteret 
 DR-P1 radiointerview med tidligere tilhænger  / artikel 

Trossamfund
Religiøse bevægelser i 1900-tallet
Douglas Coupland

Douglas Coupland (født 30. december 1961) er en canadisk forfatter. Ud over at skrive romaner, non-fiktion og noveller har Coupland også skabt anerkendte værker inden for design og visuel kunst, som egentlig er det, han er uddannet inden for. Hans første roman fra 1991 Generation X fik international anerkendelse og var med til at udbrede begreber som McJob og Generation X. Han har siden udgivet yderligere 13 romaner, en novellesamling, syv non-fiktion bøger og en række dramatiske værker og manuskripter til film og tv. Coupland er blevet beskrevet som "... måske nutidens mest begavede fortolker af nordamerikanske massekultur" og "en af de store satirikere af forbrugerismen". Et særligt træk ved Couplands romaner er deres syntese af udviklingsromaner, der portrætterer karakterer, der er viklet grundigt ind populærkulturen. Han blev født på en canadisk militærbase i Tyskland, men flyttede i 1965 til Canada.

Bibliografi

Skønlitteratur 
 1991 – Generation X
 1992 – Shampoo planet
 1994 – Livet efter Gud (noveller)
 1995 – Mikroslaver
 1998 – Kæreste i koma
 2000 – Miss Wyoming
 2001 – Alle familier er psykotiske
 2001 – God Hates Japan
 2003 – Hej Nostradamus!
 2004 – Eleanor Rigby
 2006 – jPod
 2007 – Tyggegummityven
 2009 – Generation A
 2010 – Player One

Nonfiktion 
 1996 – Polaroider fra De Døde
 1998 – Lara's Book: Lara Croft and the Tomb Raider phenomenon
 2000 – City of Glass (updateret version 2010)
 2002 – Souvenir of Canada
 2002 – School Spirit
 2004 – Souvenir of Canada 2
 2005 – Terry
 2009 – Extraordinary Canadians: Marshall McLuhan

Drama and manuskripter 
 1996 – Douglas Coupland: Close Personal Friend
 2004 – September 10
 2005 – Inside the Light
 2005 – Souvenir of Canada
 2007 – Everything's Gone Green
 2008 – jPod (TV serie)
 2009 – All Families Are Psychotic

Eksterne henvisninger 

 Bogrummet.dk – Anmeldelser  

Romanforfattere fra Canada
Novelleforfattere fra Canada
Faglitterære forfattere fra Canada
Postmoderne litteratur
Peter Lassen

Peter Lassen (født 31. oktober 1800, død 26. april 1859) var en dansk-amerikansk pioner. Han udrejste i 1830 og emigrerede 10 år senere til Californien, hvor bl.a. Lassen County, Lassen Volcanic National Park, Lassen National Forest og vulkanen Lassen Peak er opkaldt efter ham.

Han startede en savmølle, en melmølle, et stenbrud, en sølvmine, en guldmine og en vingård.
I 1856 var han med til at lede et mindre oprør i Nataqua Territory, der var et mindre område, der havde meget lidt statslig overvågning.
Det udnyttede en gruppe lokale ledet af Peter Lassen og Isaac Roop til at søge ly for skatteopkrævere.
Lassen blev guvernør til sin død tre år senere og blev fulgt af Roop.
Selvstændigheden varede yderligere to år til oprettelsen af Nevada i 1861.
Lassen var desuden leder af en af Californiens første frimurerloger.

Myrdet i Nevada 
På en ekspedition gennem Black Rock Desert i Nevada på jagt efter sølv blev Peter Lassen og Edward Clapper myrdet ved en lejrplads på kanten af bjergene.
Det er aldrig opklaret om morderne var indianere eller rivaler.

Liget af Peter Lassen flyttedes i november 1859 til Susanville i Californien, hvor det genbegravedes ved et stort gult fyrre (Ponderosa)-træ, og der rejstes en mindesten.

Tilknytning til Farum 

Den 30. september 1942 afslørede den danske frimurerloge Christian til Palmetræet en fire meter høj obelisk af granit i Farum. På mindestenens forside står:
Danskeren Peter Lassen
af California U.S.A.
født i Farum 31-10-1800
død i California 26-04-1859
Danmark og U.S.A. ærer hans minde

Oprindelig stod mindestenen ved sportspladsen på Frederiksborgvej overfor Farum Rådhus. Senere er obelisken flyttet til hjørnet af Farum Hovedgade og Kålundsvej i nærheden af det fredede Majtræ.

En spejdergruppe under Det Danske Spejderkorps i Farum er opkaldt efter Peter Lassen.

Litteratur 
 T. Vogel-Jørgensen - Peter Lassen af California (1937)
 René Weybye Lassen - Uncle Peter – The Story of Peter Lassen and the Lassen Trail (1990)
 Ole Sønnichsen - Rejsen til Amerika 1.- Drømmen om et nyt liv, side 72-77. . (2013)

Weblinks 
 Peter Lassen  - Lassen County Office of Education
 Peter Lassen, af Anders Bo Nygaard, Den Store Danske
 Hvem var Peter Lassen?, af Søren P. Petersen, Lyngby Vandrerlaug (2010)

Referencer 

Personer fra Farum
Personer fra Californien
Dansk-amerikanere
Erhvervsfolk fra USA
Uopklarede mord
Curt Hansen

Curt Hansen (født 18. september 1964) er stormester i skak og en af Danmarks bedste skakspillere gennem tiderne.

Han blev født i Sønderjylland, og som 17-årig gymnasieelev fik han sit store gennembrud, idet han vandt europamesterskabet for juniorer i 1982. Det blev fulgt op af danmarksmesterskabet og nordisk mesterskab det følgende år, og i 1984 blev han verdensmester for juniorer. Endnu et år senere havde han opfyldt betingelserne for at blive stormester, og han har i tiden siden fuldt ud levet op til sin titel. Hans ELO rating er 2619 (31/7-2009).

Curt Hansens bedste placering på verdensranglisten kom i 1992, da han var nummer 14. Han har vundet omkring en snes turneringssejre, seks danmarksmesterskaber, tre tyske holdmesterskaber med Köln Porz samt 61 point i 94 landskamppartier, herunder 66% i 48 OL-partier.

Udover nærskak er han også en fremragende korrespondanceskakspiller, hvor han også er stormester.

Han har siden 1986 været redaktør for skakspalten i Jyllands-Posten.

Danmarksmesterskaber 

Curt Hansen har vundet Danmarksmesterskabet i skak: 1983, 1984, 1985, 1994, 1998 og 2000.

Turneringssejre 

 Junior-EM Groningen 1982 (10/13 point).
 North Sea-mesterskabet Esbjerg 1983 (8,5/11 1. GM-norm).
 Multi-tabs GM-turnering Gladsaxe/Farum 1983(6/9 kategori 8).
 Junior-VM Kiljava Finland 1984 (10,5/13 – 2. GM-norm).
 Borgarnes Island 1984 (8/11, kategori 8).
 Politiken Cup Vejstrup 1989 (6,5/9, kategori 10).
 Groningen 1991 (6/9, kategori 13).
 Super Chess Cup Tåstrup 1992 (6,5/9, kategori 13).
 Vejle 1994 (6,5/9, kategori 10).
 Malmö Sverige 1994 (7/9, kategori 12).
 NM og Zoneturnering Reykjavik 1995 (8,5/11).
 Samba Cup (Skanderborg) 2003 (5,5/9)

Eksterne henvisninger 
 Biografi på SIS-MH Masters
 Statistik på ChessWorld.net

Skakstormestre fra Danmark
Juniorverdensmestre i skak
Personer fra Sønderjylland (i Danmark)
Personer i Kraks Blå Bog
Danmarksmestre i skak
Thriller

Thriller er en bred genre af litteratur, film og tv. Den inkluderer mange ofte overlappende undergenrer. Navnet kommer af engelsk: to thrill, altså at gyse eller begejstre. Genren er let at forveksle med gys og action, der i dansk terminologi dækker over både thriller- og horror-genrerne alt efter kontekst.

Et værk af denne genre kaldes ofte for en thriller (flertal: thrillere). Thrillere er ofte karakteriseret ved hurtig, ofte forekommende spænding, og ressourcestærke helte, der skal modsvare onde planer udtænkt af stærkere og bedre udrustede skurke. Litterære metoder såsom suspense og cliffhangers bruges ofte.

Filmgenrer
Kultur